E-tol dalk betaal deur meer belasting te verhaal(Argieffoto) Inwoners van Gauteng kan dalk binnekort meer belasting betaal sodat die skuld wat aangegaan is om die e-tolpaaie te bou, eindelik vereffen kan word. Die DA voer egter aan dat daar reeds genoeg geld deur brandstofheffings bekom is om die miljarde rand se skuld te vereffen. Die nuwe Gautengse premier, Panyaza Lesufi, wil glo met ŉ “nuwe inkomstemodel” vorendag kom om die Suid-Afrikaanse Nasionale Padagentskap (Sanral) se skuld te delg, aangesien bitter min motoriste hul e-tolrekeninge betaal. Fred Nel, DA-woordvoerder oor paaie en vervoer in die Gautengse wetgewer, sê die enigste manier waarop ŉ nuwe inkomstemodel bedink kan word, is óf deur ŉ nuwe soort belasting in te stel óf die bestaande belasting op byvoorbeeld voertuiglisensiegeld te verhoog. Volgens Nel moet Lesufi se planne egter nie gesien word as ŉ manier om weg te doen met e-tol nie, aangesien Gautengse motoriste steeds op een of ander manier gaan opdok hiervoor. Die DA voer aan daar word reeds genoeg inkomste gegeneer deur die brandstofheffing in Gauteng om die Gautengse snelwegverbeteringsprojek (GFIP) te finansier. Gauteng genereer die grootste deel van brandstofheffings en belastings in Suid-Afrika. “Dit is dus moontlik om die GFIP-skuld te vereffen deur bestaande inkomstegenererende meganismes te gebruik,” sê Nel. Sanral het destyds miljarde rande aan die e-tolstelsel bestee. Motoriste boikot egter die betaling van e-tolgeld en die plaaslike regering het onderneem om Sanral te help om die uitstaande bedrag te vereffen. Verskeie politieke en burgerregte eis sedert die aanvang van die gehate stelsel dat dit geskrap word, en die voormalige Gautengse premier David Makhura het verskeie kere in die verlede reeds beloof om presies dit te doen. Die finale besluit lê egter by die nasionale departement van vervoer en dié beloof al vir meer as ŉ jaar om ŉ finale aankondiging in hierdie verband te maak.